ועדת הפנים ואיכות הסביבה, כנסת 18, פרוטוקול מספר 397, 2011-06-14 11:00

אמנון כהן: שלום לכולם.

אמנון כהן: אני פותח את הדיון של ועדת הפנים והגנת הסביבה.

אמנון כהן: על סדר-היום: צו הכניסה לישראל (פטור מאשרה) (תיקון), התשע"א-2011.

אמנון כהן: אנחנו נשמע את משרד הפנים ואת משרד החוץ.

אמנון כהן: מהם הנימוקים לפטור בכניסה לישראל.

אמנון כהן: אנחנו רוצים שתבדקו גם עוד מדינות שתינתן להם כניסה לישראל.

אמנון כהן: אנחנו צריכים לדבר על גיאורגיה.

אמנון כהן: צריך לבחון את גיאורגיה אחרי שישחררו את האיש שלנו משם.

אברהם מיכאלי: אחרי שישחררו את היהודים.

אמנון כהן: אנחנו רוצים לשמוע מה הביא אותנו לאשר להם את הפטור מאשרה.

חגי שגריר: אני מנהל מחלקת צפון מזרח אסיה שאחראית על כל המרחב הסיני.

אמנון כהן: סין לא יכעסו שאנחנו מטפחים את טייוואן?

חגי שגריר: לא במקרה הזה.

אמנון כהן: בטוח?

חגי שגריר: אני משוכנע.

חגי שגריר: כמי שאחראי על סין, אתה ודאי יכול לצפות שאני אהיה הראשון לקחת בחשבון את השיקול האם יש פה איזה חשש מול סין.

אמנון כהן: זה אולי מכשיר את הפטור שלהם אחר-כך.

חגי שגריר: טייוואן זה סיפור נפרד.

חגי שגריר: זה מקום מאוד מפותח.

אמנון כהן: הייתי שם.

חגי שגריר: אני יודע שהייתם שם והתרשמתם מהמקום.

אברהם מיכאלי: בגלל זה אנחנו מקשים עליך.

אמנון כהן: אנחנו לא מקשים אבל אנחנו רוצים ללמוד כי זה תהליך.

אמנון כהן: כמובן שכל הנושאים הביטחוניים נבדקו.

אמנון כהן: למרות שהיינו שם, תגיד כל מה שיש לך להגיד.

אמנון כהן: יש אנשים שלא היו ומתכננים להיות.

חגי שגריר: קודם כל, ישראל דבקה במדיניות של סין אחת.

חגי שגריר: אתם הייתם בטייוואן ואתם יודעים, אנחנו מכירים אך ורק בסין ולא בטייוואן.

חגי שגריר: אף על פי כן, יש משרדי כלכלה ותרבות גם בטייפה וגם בתל-אביב.

חגי שגריר: זאת לא המצאה שלנו, כך עובד איתם כמעט כל העולם.

חגי שגריר: ראינו איך יחסי קשרי הסחר, התרבות והמדע מתקדמים מאוד יפה עם טייוואן.

חגי שגריר: אם נצליח לקדם את העניין של פטור מאשרות, אנחנו מאמינים שהוא גם יקדם את קשרי הסחר וגם את קשרי התיירות.

חגי שגריר: יש 5% אוכלוסייה נוצרית בטייוואן, שזה פוטנציאל תיירותי ממדרגה ראשונה.

חגי שגריר: השיקול שלנו היה שטייוואן היא מדינה מפותחת עם GTP פר קפיטל למעלה מ-30,000 דולר, בוודאי לא תהווה בעיה למדינת ישראל בעניין של עבודה ועובדים זרים.

אמנון כהן: ראיתי שם משהו יפה.

אמנון כהן: המדינה משקיעה בצעירים שלה ומוציאה אותם החוצה ללמוד במוסדות אקדמיים הגבוהים בעולם.

אמנון כהן: היא מממנת להם את הלימודים במטרה שיחזרו ויתפסו תפקידי מפתח בכלכלה הטייוואנית.

אמנון כהן: יש מסירות כזאת ואידיאולוגיה של פיתוח המדינה.

אמנון כהן: המדינה מממנת והם מתחייבים להיות בתפקידים במשך תקופה ארוכה.

אמנון כהן: הם משקיעים בצעירים שלהם וזה אחד הדברים היפים שראיתי שם.

קרן גרינבלט: אולי נאמץ את זה.

אמנון כהן: יש דבר יפים אצל הגויים שצריך ללמוד.

אמנון כהן: אצלנו הצעירים לומדים ובורחים.

חגי שגריר: כמובן שלא רצינו להיות המדינה הראשונה שעושה את זה, בדיוק בגלל ההקשר הסיני.

חגי שגריר: אנחנו עשינו בדיקה מעמיקה וכבר למעלה מ-100 מדינות חתמו הסדר.

חגי שגריר: מדובר פה בהסדר ולא בהסכם.

חגי שגריר: חתמו מדינות כולל האיחוד האירופי, קנדה, מדינות מכל העולם.

חגי שגריר: לרוב המדינות המערביות יש הסדרים דומים.

חגי שגריר: שוחחנו עם נציגים של אותן מדינות וגם של האיחוד האירופי וכולם ציינו בצורה מאוד מפורשת שההסדר הזה שפוטר את הצורך מאשרות גם עבור אנשי עסקים וגם עבור תיירים, קידם בצורה מאוד ברורה את הקשרים האלה.

אברהם מיכאלי: זה כולל דיפלומטים?

חגי שגריר: דיפלומטים טייוואנים לא מגיעים לפה בדרכון דיפלומטי בלאו הכי.

חגי שגריר: דיפלומטים ישראלים לא נכנסים בדרכון רשמי לטייוואן.

חגי שגריר: האנשים של המשרד שלנו וגם בעלי תפקידים רשמיים נכנסים עם דרכון רגיל בגלל ההכרה שלנו בסין ולא בטייוואן.

חגי שגריר: יש מספר מסוים של אנשים בכירים במערכת הטיוואנית שכמובן עדיין יצטרכו את האישור המיוחד של המשרד שלנו בטייפה כדי לבוא לפה, כך שאנחנו גם שומרים את המרווח החשוב הזה בתחום הזה, שלא ייווצר מצב שמגיעים לפה פתאום אנשים בכירים מטייוואן שאנחנו לא יודעים עליהם מראש.

חגי שגריר: זאת אומרת, גם העניין הזה מעוגן בהסדר הזה.

אמנון כהן: כמה תיירים מגיעים משם לכאן?

חגי שגריר: כיום מדובר בכמה אלפים.

מיכל יוספוב: יש לי את הנתונים.

מיכל יוספוב: בשנתיים האחרונות נכנסו כ-5,600 איש.

מיכל יוספוב: אתה רואה מגמה של עליה משנה לשנה.

אמנון כהן: מה מספר האוכלוסייה שם?

חגי שגריר: קרוב ל-22 מיליון.

אמנון כהן: זה אפסי.

אמנון כהן: אמרת ש-5% הם נוצרים.

אמנון כהן: זה הפוטנציאל שאתה צופה?

חגי שגריר: המשרד בטייפה עובד על דבר נוסף וזה לקדם הסכם תעופה.

חגי שגריר: שיהיה הסכם של coshare עם חברה טייוואנית.

אמנון כהן: זאת טיסה מתישה ולכן אני לא טס עוד פעם.

אמנון כהן: נהניתי שם, יש להם תפישת עולם אסיאתית של לתת כבוד והערכה.

אמנון כהן: לא כמו פה שמזלזלים באנשי פרלמנט.

אמנון כהן: שם הם מכבדים באמת.

אמנון כהן: שם מכבדים אנשים שמשפיעים.

אברהם מיכאלי: רק ללמוד מהם, הגשת כרטיסי ביקור זה קורס.

חגי שגריר: כמו שציינת, יש קשרים טובים מאוד בתחום החינוך, בתחום המדע.

אברהם מיכאלי: אחרי הפטור מויזות אחד התחומים המבוקשים הוא תחום התיירות הרפואית.

אברהם מיכאלי: הם מעוניינים לבוא לפה ולקבל טיפולים רפואיים.

אמנון כהן: תהיה טיסה ישירה?

חגי שגריר: לא.

חגי שגריר: הדבר הבא שעובדים עליו זה לקדם הסכם תעופה.

חגי שגריר: עדיין זאת לא תהיה טיסה ישירה כל הדרך מטייוואן אלא תהיה עצירה בדרך.

חגי שגריר: יהיה הסכם coshare.

חגי שגריר: תהיה חברה אחרת שתהיה אחראית על כל נתיב הטיסה.

אמנון כהן: זה יצמצם את השעות?

חגי שגריר: זה יהיה יותר פשוט.

חגי שגריר: תייר טייוואני שמגיע, יוכל לתת את המזוודה שלו ולקבל אותה פה בארץ כשהוא מגיע.

חגי שגריר: למרות שתהיה עצירת ביניים תהיה חברה אחת שאחראית על זה.

חגי שגריר: היום הנתיב ההגיוני הוא דרך הונג-קונג.

חגי שגריר: זאת שעת טיסה מטייוואן להונג-קונג ומשם יש טיסות ישירות לארץ, אבל אז זה שתי חברות נפרדות ואין אחריות למזוודות.

אמנון כהן: לגבי המצב הביטחוני.

אמנון כהן: לא היינו רוצים שאנשים לא רצויים ינצלו את הנתיב הזה ויגיעו למדינת ישראל.

חגי שגריר: בדיוק את הפינה הזאת אנחנו סוגרים.

חגי שגריר: גם פה לקחנו את המודל ממדינות האיחוד האירופי, מקנדה.

חגי שגריר: בדיוק לסגור את הפינה הזאת מעוגן בהסכם עניין של מספר אנשים בכירים, גם במערכת הממשל וגם במערכת הביטחונית, כדי למנוע בדיוק את האפשרות שאתה מדבר עליה, שפתאום האנשים האלה יופיעו פה.

גלעד ארדן: אם אתם נותנים פטור מאשרת תייר, איך אתה מונע שהם יגיעו?

אמנון כהן: הוא לא מגיע לקונסוליה, הוא קונה כרטיס ועולה למטוס.

חגי שגריר: לא.

חגי שגריר: יש רשימה שמית של מספר אנשים, נושאי תפקידים שאותם הגדרנו בדיוק כדי למנוע את הדבר הזה.

קרן גרינבלט: אני ממחלקת אמנות במשרד החוץ.

קרן גרינבלט: בעניין הזה אני רוצה להוסיף שבהסדר הזה ישנו גם סעיף שמבטיח את זכותה של מדינת ישראל לסרב כניסה בבן-גוריון לאנשים שהיא לא מעוניינת שייכנסו.

קרן גרינבלט: זה סעיף שמופיע בכל ההסכמים האלה.

קרן גרינבלט: זה אומר שבעצם הפטור מאשרה לא מהווה כניסה אוטומטית למדינת ישראל אלא הוא פטור מאשרה וברגע שמגיעים לביקורת הגבולות בישראל, עדיין יש את הסמכות לפקיד לסרב כניסה אם הוא רואה איזו סיבה.

אברהם מיכאלי: לצערנו, אנחנו שומעים תלונות מאוד חמורות בעניין הזה.

אברהם מיכאלי: שר הפנים התייחס לזה במליאה לפני שבוע.

אברהם מיכאלי: יש פגיעה באלה שמגיעים הנה בפטור מויזות.

אברהם מיכאלי: צריך להקל על הבדיקות.

חגי שגריר: בעיקר עם אנשים מאסיה שהעניין של הכבוד מהם מאוד חשוב להם.

חגי שגריר: כשמתחילים עם שאלות מאוד חודרניות אצל מישהו בכיר, זה גורם למצבים שהאדם הזה לא יגיע יותר לארץ.

אמנון כהן: אולי צריך למצוא מנגנון אחר.

אמנון כהן: אני כמובן לא מוריד בחשיבות הבדיקה אבל כבוד האדם שם מאוד חשוב, במיוחד אם הוא בתפקיד כלשהו.

אמנון כהן: נושא הבידוק הוא נושא נפרד ואני אשוחח עם שר הפנים.

אמנון כהן: אני סומך על הפקידים שלנו שהם עושים את עבודתם נאמנה אבל לפעמים הדרך היא קצת בעייתית.

אמנון כהן: אולי צריך להיות חדרון מיוחד לאנשים בעלי תפקידים.

אמנון כהן: נעשה את העבודה אבל עם קצת יותר רגישות ונימוס.

אמנון כהן: מגיעות אלי הרבה תלונות.

אמנון כהן: אנשים בעלי תפקידים מגיעים מאזורים אסיאתיים אבל הם לא מגיעים רשמית כי הם לא רוצים שיהיה כתוב להם בדרכון שהם היו בישראל אז הם מגיעים עם הדרכון האזרחי שלהם.

אמנון כהן: לפעמים זה שר ולפעמים זה אוליגרך והוא בא לישראל כי יש פה רפואה טובה.

אמנון כהן: אז הוא בא לפה ובשדה התעופה עושים לו בעיות.

אמנון כהן: לפעמים מחזיקים אדם 4-5 שעות.

אמנון כהן: בסוף משחררים אותו אבל הדרך - - -

אורלי שמואל-דהן: אני מהלשכה המשפטית ברשות האוכלוסין במשרד הפנים.

אורלי שמואל-דהן: אני כן רוצה לציין בעניין ההליכים של מתן פטור מאשרות והתקשרות עם מדינות דרך הסכמים, שבהחלט זה הנושא הרגיש.

אורלי שמואל-דהן: בגלל זה אנחנו גם לא ממהרים לחתום על הסכמים מהסוג הזה עם כל מדינה.

אורלי שמואל-דהן: מאחר וזה עוד יותר בעייתי ורגיש לעצור את האדם פה לאחר שהוא מגיע לגבול, אנחנו מעריכים את עבודת השגרירות והסינון שהם עושים בארץ המוצא.

אורלי שמואל-דהן: כשאדם פונה, למרות שזה דורש איזה הליך יותר ארוך בגלל שלו אין פטור מאשרה, מצד שני, כבר משם יש איזה סינון.

אורלי שמואל-דהן: אם נגרמת אי נעימות אז לפחות זה לא פה בגבול כשהאדם נמצא עם המזוודות אלא מצב שאפשר למנוע מראש.

אורלי שמואל-דהן: יש פה איזון של אינטרסים.

אמנון כהן: אני מדבר על היחס שמקבלים שם.

אמנון כהן: היה לי מקרה, ראש ממשלה במדינה מסוימת עבר מפה בצ'רטר.

אמנון כהן: הוא היה צריך להמתין שעתיים בשדה התעופה ואז לטוס לאזור אחר.

אמנון כהן: בשעתיים האלה הפשיטו אותו, גמרו אותו לגמרי.

אמנון כהן: הוא היה ממדינה מוסלמית ואוהד ישראל.

אמנון כהן: מאותו רגע הוא לא רוצה לשמוע, לא מעניין אותו כלום.

אמנון כהן: זה לא פשוט שאנחנו גורמים דבר כזה לראש ממשלה.

אורלי שמואל-דהן: שלא לדבר מה אנחנו עוברים בחו"ל כאזרחים של מדינות אחרות.

אורלי שמואל-דהן: זה לא פשוט, המצב הביטחוני גם - - -

מיכל יוספוב: לא את כל הבדיקות האלה עושה משרד הפנים.

מיכל יוספוב: אתה צריך להבין, אחרי הירידה מהמטוס יש לך רשות שדות התעופה, את השב"כ.

מיכל יוספוב: יש לך שם תהליכים של כל מיני גורמים.

אברהם מיכאלי: כלפי התייר, כולם הם ממשלת ישראל.

אברהם מיכאלי: אותם לא מעניין מי הבודק.

מיכל יוספוב: בסוף התייר מגיע למשטרת הגבולות אבל עד שהוא מגיע למשטרת הגבולות הוא עובר תהליכים של גורמים אחרים בתוך שדה התעופה שהם עושים עליהם בדיקות.

מיכל יוספוב: לפעמים גם אנחנו לא יודעים מזה.

מיכל יוספוב: יש שם כל מיני גורמי ביטחון עד שהוא מגיע למשטרת הגבולות.

מיכל יוספוב: לפעמים בודקים לו את המזוודות, לפעמים הוא נמצא חשוד בביטחון של רשות שדות התעופה.

מיכל יוספוב: עד שהוא מגיע אלינו זה לוקח זמן.

אמנון כהן: אנחנו מבקשים שהכול יהיה ברגישות.

אמנון כהן: אנחנו צריכים לשמור על ביטחון המדינה, אנחנו צריכים לדאוג שייכנסו לכאן אנשים ראויים ורצויים.

אמנון כהן: יחד עם זאת, קצת יותר רגישות.

אמנון כהן: צריך להעביר את המסר הלאה כי אנחנו נשב בנושא הזה גם עם מנכ"ל משרד הפנים ועם שר הפנים.

אמנון כהן: אם צריך, גם עם משרד הביטחון.

אמנון כהן: יש כאן גם נושאים ביטחוניים של משטרת ישראל והמשרד לביטחון פנים.

אמנון כהן: כל מי שיש לו יד בזה, אנחנו לא מונעים עבודה של הגופים האלה.

אמנון כהן: בוודאי שהם צריכים לעשות את עבודתם נאמנה כי בגלל זה הם מקבלים משכורת והם צריכים לשמור עלינו.

אמנון כהן: מצד שני, לעשות את זה ברגישות.

אמנון כהן: חברי הכנסת, אנחנו מביאים להצבעה את צו הכניסה לישראל (פטור מאשרה) (תיקון), התש"ע-2001.

אמנון כהן: תקריא בבקשה את הצו של שר הפנים לפני שאנחנו מצביעים.

גלעד ארדן: "צו הכניסה לישראל (פטור מאשרה)(תיקון) התש"ע-2010.

גלעד ארדן: בתוקף סמכותי לפי סעיף 17(ב) לחוק הכניסה לישראל התשי"ב-1952, ואחרי התייעצות עם ועדת הפנים של הכנסת, אני מצווה לאמור: בתוספת לצו הכניסה לישראל (פטור מאשרות), התשל"ד-1974, אחרי "הרפובליקה הדומיניקאנית" יבוא "טייוואן".

גלעד ארדן: "

אמנון כהן: לאחר ששמעתי את הנימוקים של משרד החוץ ומשרד הפנים.

אמנון כהן: התרשמנו שיכול להיות פה שיתוף פעולה בנושאים כלכליים ותרבותיים, חינוכיים ואחרים.

אמנון כהן: אנחנו סבורים שזה גם יעזור לכלכלת ישראל עקב כך שיגיעו לכאן תיירים.

אמנון כהן: אנחנו מאוד מצפים שיגיעו ויסייעו לכלכלה.

אמנון כהן: יש פטור לתיירים מאוקראינה, ממוסקבה ורוסיה.

מיכל יוספוב: שכחת את בליז.

אמנון כהן: אנחנו שמחים שאחרי עבודה מעמיקה שלכם שבה הגעתם למסקנה שזה יביא רק טוב למדינה, אנחנו מעמידים להצבעה.

אמנון כהן: כל חברי הכנסת מצביעים בעד האישור.

אברהם מיכאלי: אני לא יכול להצביע, באתי לתמוך בך.

אמנון כהן: מי בעד?

אמנון כהן: מי נגד?

אמנון כהן: הצבעה בעד – רוב נגד – אין נמנעים אין

אמנון כהן: התקבל פה אחד.

אמנון כהן: תודה רבה, הצו אושר.

אברהם מיכאלי: אנחנו משבחים את השגרירה סימונה הלפרין, שיש לנו היום בטייוואן.

אברהם מיכאלי: היא אישה מקצועית, אנחנו מכבדים את ההמלצות שלה בעניין.

אמנון כהן: תודה רבה, הישיבה נעולה.